TV MIDTVEST kunne i går fortælle, at 18 biler  i Thisted havde været udsat for hærværk siden søndag morgen. Her til morgen er det tal steget til 26. - Vi har udvidet gerningstidspunktet, eftersom vi har fået endnu flere meldinger, fortæller Jørgen Jensen fra Thisted Politi. Det drejer sig om tilfælde, hvor ukendte gerningsmænd har skåret dæk op på biler, der har været parkeret på forskellige parkeringspladser inde i Thisted. - Vi er virkelig interesserede i, om der er nogen, der har set noget, eller har en idé om, hvem det kan være, siger Jørgen Jensen. Ingen tvivl om hærværk Det kan ses på dækkene, at der er blevet stukket en kniv ind i siden på dem. Dermed er der ingen tvivl om, at det er hærværk og ikke fordi bilerne for eksempel er blevet påkørt. - Vi sætter massivt ind på at få det her bragt til ophør, fordi det er en stor gene for de folk, det går ud over. Og set med mine øjne er der ikke rigtigt noget i det for gerningsmanden. Man lukker jo bare noget luft ud af et dæk, forklarer Jørgen Jensen. Hvis du ved noget, så kan du kontakte politiet på telefon 114.

Opsummering:
Thisted Politi efterlyser personer, der ved noget om sagen.